Rino Larsen Trykket på Museum Rag Photo Silk 310 g bomullspapir. Teknikk: DGA Bildestørrelse: 50 x 50 cm Opplag: 150 5 % kunstavgift til Bildende kunstneres hjelpefond er inkludert i prisen. Bildet selges på vegne av kunstneren Det føles som om jeg står litt på siden av meg selv og ser ideene gro frem og bli til kunst. Når jeg lager bilder liker jeg å eksperimentere og utforske teknikker og metoder. Av og til gjør jeg små oppdagelser i en teknikk som jeg kan ta med over i en annen. Grafikk lager jeg som DGA eller silketrykk hvor jeg bygger opp bildene med tegnede og malte elementer som avfotograferes og bygges opp som en form for collage. Inspirasjon finner jeg hvor som helst. Idétørke har jeg ingen forhold til. Hodet kværner konstant på tanker som blir til ideér. Noen av de ender opp som bilder. Inspirasjon kan komme fra noe jeg leser, noe jeg ser på film, fornemmer eller noe jeg opplever. Etter mange år med å skape bilder går det på autopilot, så jeg føler ikke at jeg leter, men det er vanskelig å beskrive prosessen for noen av ideene aner jeg ikke hvor kommer i fra. De bare oppstår, fester seg på en måte i hodet, man er vel kanskje litt sensitiv og har antennene ute som kunstner. Ideene jeg liker jobber jeg med på skissenivå for å se om jeg klarer å visualisere de. Av og til kan prosessen starte ved at jeg leker med form og lar ting skje intuitivt. Bare jobbe helt uten mål og se hva som skjer. Jeg følger ingen regler eller en oppskrift som gjentas hver gang. Det er noe av gleden ved å skape, bare la tanker, kreativitet og nysgjerrighet spille sammen. Det føles som om jeg står litt på siden av meg selv og ser ideene gro frem og bli til kunst. Jeg forsvinner på en måte inn i en boble hvor alt utenfor blir litt borte. Noen av temaene jeg jobber med vil ikke slippe taket. Mange av de jobber jeg med en periode, går videre og vender tilbake lenge etterpå for så å ta med biter av de inn i nye bilder. Abstrakt, figurativt, klassisk, pop art eller street art? For meg er det ja til alt. Vil ikke begrense meg til kun å jobbe i en sjanger, men henter litt fra alle.